Viimasel ajal on laialdaselt levinud nn. ahelkirjad, milliseid lihtsameelsed inimesed levitavad käest kätte. Ahelkiri kannab pealkirja "Palve" või "Õnnekett" ja tekstis on muuseas mainitud, et see palve on kodumaa piiskopi poolt saadetud, "et te seda oma üheksale tuttavale edasi saadaksite. Kes seda ei tee, sellele juhtub suur õnnetus." Teise variandi järgi olevat selle  "õnneketi" alustanud keegi ohvitser ja "see õnnekett peab 4 korda ümber maakera käima". Siis tulevat selle edasisaatjale suur õnn. Edasisaatmata jätmise puhul tabavat saatmatajätjat aga suur õnnetus. Mõnelpool on sellistest ahelkirjadest tekkinud lausa uputus. On lubamatu nähe, et kusagilt vastutustundetute ringkondade poolt käiku lastud kirjadega mõjustatakse lihtsate inimeste moraali. Pealegi raisatakse sel kombel hulgaliselt paberit, koormatakse posti ja tekitatakse asjatut ajakulu, mis kõik on  sõjaolukorras olulise tähtsusega. Loomulikult on ahelkirjade levitamine rumal ebausk, millel ei ole mingit mõju ei üksiku ega ka rahva saatuse mõjutamisel paremusele. Samuti ei too nende levitamata jätmine endaga kaasa mingit õnnetust. Ahelkirjade levitamine on täiesti hukkamõistetav tegevus ja igaühe kohus on paljastada sääraselt tegutsevaid isikuid kui ühiskonnale kahjulikke tegureid.